In nomine Domini, amen. Anno Incarnationis ejusdem millesimo CCC° vicesimo secundo, die sabbati post Pascha, ego Guillermus de Vaulcolour, miles, notum facio universis quod cum Girardus de Brasers, domicellus, et Guiotus, ejus frater, fuissent obligati in manu reverendi in Christo patris ac domini, domini Helye, miseratione divina episcopi Eduensis, in quodam debito ter centarum librarum parvorum bonorum Turonensium, pro quadam concordia facta inter ipsos dictum episcopum et fratres predictos per illustrissimum principem dominum Odonem, ducem Burgundie, solvendarum dicto domino episcopo, pro eisdem tercentis libris traddere et deliberare dicto domino episcopo triginta libratas terre ad monetam bonorum Turonensium parvorum, a dictis fratribus tenendas et possidendas, levandas et percipiendas a dicto domino episcopo, tanquam ex re feodali, quousque de dictis tercentis libris dicte monete dicto domino episcopo, ab eo causam habente seu habituro fuisset plenarie satisfactum, prout hec omnia continentur ampliori modo in quibusdam litteris super dicta concordia factis, sigillo dicti domini ducis sigillatas, ego nomine dictorum fratrum et pro ipsis, pro ducentis libris dicte monete, que a dictis fratribus dicto domino episcopo remanent solvende, traddo, delibero atque quitto pro me et meis heredibus magistro Petro de Molineto, clerico, procuratori ipsius domini episcopi, nomine procuratorio ejusdem, et pro ipso, viginti libratas terre ad monetam predictam, quas ob hoc dicto procuratori, nomine quo supra, assedeo, assigno et delibero in villa de Eschanlay prope Sombarnionem, per modum subsequentem: videlicet, decem libras dicte monete in taylliis; item, quatuor aminas frumenti ad mensuram de Dyvione; item, quatuor aminas avene ad dictam mensuram; item, duas secturas prati, una cum justicia omnium predictarum pro aliis decem libratis terre, tenendas et possidendas, percipiendas et levandas singulis annis a dicto domino episcopo seu ab eo causam habente seu habituro, absque acquittatione aliqua et quasi rem feodalem, quousque de dictis ducentis libris dicte monete eidem domino episcopo aut ab eodem causam habente fuerit plenarie satisfactum. Quas res predictas pro dictis viginti libratis terre a me dicto procuratori nomine quo supra traditas teneor et promitto tantum facere valere in casu quo non valerent quolibet anno dictas viginti libras et perficere de meis rebus quas habeo in dicta villa de Eschanlay, quas propter hoc obligo in manu dicti procuratoris, nomine quo supra, cum aliis omnibus bonis meis; ipsis autem ducentis libris dicte monete dicto domino episcopo aut ejus mandato persolutis, michi et meis dictas viginti libratas terre retineo penitus et reservo una cum juribus et pertinentiis earumdem, promittens per meum juramentum, etc. Actum in presentia Vincentii de Sampigneyo, clerici notarii Eduensis, Johannis vigerii Eduensis, domini Guidonis curati de Veteri Vico, Guioti de Molinet et magistri Stephani de Clara Valle, clericorum, testium ad hoc vocatorum et rogatorum, anno et die predictis.